
ŽEMĖS ŪKIO VALDŲ ĮREGISTRAVIMAS, IŠREGISTRAVIMAS ŽEMĖS ŪKIO IR KAIMO VERSLO VALDYMŲ REGISTRE, DUOMENŲ ATNAUJINIMAS, KEITIMAS

Paslaugos apibūdinimas
Kiekviena žemės ūkio valda turi būti įregistruota Lietuvos Respublikos žemės ūkio ir kaimo verslo registro informacinėje sistemoje ŽŪKVRIS. Valda registruojama savivaldybės, kurios teritorijoje yra būsimos ar esamos valdos centras (žemės ūkio valdos valdytojo nuožiūra pasirinktas svarbus žemės ūkio valdos veiklai nekilnojamasis daiktas).  

Paslaugos teikimo proceso aprašymas
Savivaldybės administracijos darbuotojas priima iš duomenų teikėjų (fizinių, juridinių asmenų) valdai įregistruoti arba išregistruoti, jo duomenims atnaujinti, pataisyti, pakeisti, papildyti reikalingus prašymus ir dokumentus bei juos užregistruoja ŽŪKVRIS. Valda registruojama, išregistruojama arba valdos duomenys kiekvienais kalendoriniais metais atnaujinami tik pateiktų dokumentų pagrindu. Savivaldybės administracijos darbuotojas duomenų teikėjo akivaizdoje įrašo pateiktus valdos duomenis į ŽŪKVRIS duomenų bazę, o duomenų atnaujinimo atveju – taiso ar papildo duomenų bazėje jau esamus valdos duomenis.
Valdų duomenys atnaujinami kiekvienais kalendoriniais metais ne vėliau kaip iki tų kalendorinių metų gruodžio 31 d. Jeigu valdos duomenys nepasikeitė, duomenų teikėjas privalo šį faktą patvirtinti. 
Valda išregistruojama iš ŽŪKVRIS:
1. ŽŪKVRIS duomenų teikėjo prašymu.
2. Įpėdinio prašymu, mirus valdos valdytojui.
3. Žemės ūkio duomenų centro (toliau-Centras) iniciatyva, praėjus vieniems metams po valdos valdytojo mirties, jeigu nėra įpėdinio ir veikla toliau netęsiama.
4. Centro iniciatyva, jeigu įregistruotos ŽŪKVRIS valdos duomenys nebuvo atnaujinti per paskutinius 3 metus.
Partneris iš žemės ūkio valdos išregistruojamas pasibaigus jungtinės veiklos (partnerystės) sutarčiai. Valdas išregistruoja Centras.

Paslaugos teikimo informacija
Jei pareiškėjas pateikia reikiamus dokumentus, valda ŽŪKVRIS įregistruojama ir atnaujinami duomenys tą pačią dieną.
Jeigu duomenų teikėjas raštu pateikia prašymą (Priedas) įregistruoti valdą arba atnaujinti valdos duomenis ir sutikrinus nerandama jokių netikslumų ar neatitikimų, valdos įregistruojamos arba valdų duomenys atnaujinami per 10 darbo dienų nuo prašymo įregistruoti valdą arba atnaujinti valdos duomenis gavimo dienos. 
Valdų valdytojams ŽŪKVRIS tvarkomi jų duomenys (pranešimas apie valdos įregistravimą, valdos duomenų išrašas, pranešimas apie valdos atnaujinimą, išrašas turgavietėms) teikiami pagal prašymą Gavėjo prašyme (vienkartinio teikimo atveju) turi būti nurodytas duomenų naudojimo tikslas, duomenų teikimo ir gavimo teisinis pagrindas, prašomų pateikti duomenų apimtis, jų teikimo būdas, gavimo būdai, teikiamų duomenų formatas.
Paslauga atliekama neatlygintinai.

Teisės aktai, reguliuojantys paslaugos teikimą
1. Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo

Informacija ir dokumentai, kuriuos turi pateikti asmuo
Valdai įregistruoti privalomai pateikiami šie duomenys:
1. Žemės ūkio valdos valdytojo (fizinio ar juridinio) asmens ir korespondencijos duomenys.
2. Vieno nekilnojamojo daikto, kuris bus įregistruotas valdos centru, duomenys.
3. Valdoje plėtojamos pagrindinės ekonominės veiklos rūšį pagal ekonominės veiklos rūšių klasifikatorių. 
Duomenų teikėjas turi pateikti dokumentus arba jų kopijas:
1. Valdos valdytojo tapatybę patvirtinantį dokumentą (fizinio asmens), registravimo pažymėjimą (juridinio asmens).
2. Įgaliojimą atstovauti valdos valdytojui ir įgaliotojo asmens tapatybės dokumentą, jeigu duomenis teikia įgaliotas asmuo.
3. Jungtinės veiklos (partnerystės) sutartį, jeigu valda bus registruojama partnerystės pagrindu.
4. Žemės nuosavybės dokumentus ar nekilnojamojo daikto naudojimo sutartį, neįregistruotą Nekilnojamojo turto registre, jeigu nekilnojamasis daiktas nei vienam valdos nariui nepriklauso nuosavybės teise.
5. Valstybinės žemės ploto naudojimo teisės patvirtinimo dokumentą, jeigu prašyme įregistruoti valdą bus nurodyti valstybinės žemės ploto duomenys.
6. Ekologinės gamybos ūkio statuso sertifikatą, jeigu prašyme įregistruoti valdą bus pažymėtas ekologinio ūkininkavimo metodas.
7. Sutartis dėl srutų išlaistymo, mėšlo pardavimo (perleidimo), jeigu prašyme įregistruoti valdą bus nurodytos tokios sutartys.
8. Sutikimą dėl partnerio išregistravimo.
9. Mirties faktą liudijantį dokumentą (medicininę pažymą), mirus valdos valdytojui.
10. Notaro patvirtintą paveldėjimo teisės liudijimo kopiją.
11. Pagal poreikį ir kitus dokumentus.

Informacija ir dokumentai, kuriuos gauna paslaugos teikėjas
1. Duomenys iš Gyventojų registro. 
2. Duomenys iš Nekilnojamojo turto registro.
3. Duomenys iš Valstybės įmonės Žemės ūkio duomenų centro.
4. Programinėmis priemonėmis suformuojamas ir išspausdinamas užpildytas pateiktais duomenimis prašymas registruoti, išregistruoti valdą arba atnaujinti valdos duomenis, kuris pateikiamas patikrinti ir pasirašyti ŽŪKVRIS duomenų teikėjui. 

Už paslaugos teikimą atsakingų asmenų kontaktai
Žemės ūkio skyriaus vyr. specialistė Alma Gailiūnienė, tel. +370 347 44204,  el. p. alma.gailiuniene@kedainiai.lt.

Informacija apie teikėją
[bookmark: _Hlk191017611]Kėdainių rajono savivaldybės administracija, įmonės kodas 188768545, adresas J. Basanavičiaus g. 36, LT-57288 Kėdainiai, interneto svetainė www.kedainiai.lt el. p. administracija@kedainiai.lt.

Paslaugos teikėjo veiksmų (neveikimo) apskundimo tvarka
Asmuo turi teisę apskųsti viešojo administravimo subjekto priimtą administracinį sprendimą arba veiksmą (neveikimą), taip pat viešojo administravimo subjekto vilkinimą atlikti jo kompetencijai priskirtus veiksmus Lietuvos Respublikos viešojo administravimo įstatymo nustatyta tvarka Kėdainių rajono savivaldybės administracijos direktoriui arba merui (J. Basanavičiaus g. 36, LT-57288 Kėdainiai), arba Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų administraciniam teismui bet kuriuose šio teismo rūmuose (per Lietuvos teismų elektroninių paslaugų portalą https://e.teismas.lt arba adresu: Žygimantų g. 2, LT-01102 Vilnius, arba A. Mickevičiaus g. 8A, LT-44312 Kaunas, arba Galinio Pylimo g. 9, LT-91230 Klaipėda, arba Dvaro g. 80, LT-76298 Šiauliai, arba Respublikos g. 62, LT-35158 Panevėžys) Lietuvos Respublikos administracinių bylų teisenos įstatymo nustatyta tvarka, arba Lietuvos Respublikos Seimo kontrolieriams (Gedimino pr. 56, LT-01110 Vilnius) Lietuvos Respublikos Seimo kontrolierių įstatymo nustatyta tvarka.


